কালিগঞ্জের দরদরিয়া গ্রাম তখন বেশ দুর্গম ছিল। সেজন্য ছোট বোনটির বিয়ের দিন পাত্রপক্ষের লোকদের আসতে বেশ বিলম্ব ঘটেছে। শেষ দলটি এসে পৌঁছাল সন্ধ্যা ৭টায়। মেহমানদের সংখ্যা ছিল অপ্রত্যাশিত। যাতায়াতের জন্য তখন হাতির ব্যবহার চালু ছিল; কয়েকজন এসেছে হাতিতে চেপে, সঙ্গে তিনজন মাহুত। তাজউদ্দীন লিখে রেখেছেন, “যা-ই হোক, আমরা রাতে বেশ ভালোভাবে অতিথিদের আপ্যায়ন করলাম। অনাড়ম্বরভাবে ভাত-মাছ পরিবেশন করা হলো।” সে-রাতে বিছানায় যেতে তার রাত একটা বেজেছে। পরের দিন ঠিক ভোর সাড়ে পাঁচটায় উঠেছেন। উঠে তাজউদ্দীন লিখে রেখেছেন, ‘নাস্তা তৈরিতে মাকে সাহায্য করলাম। সকাল ৭টায় বেশ ভালোভাবে নাস্তা পরিবেশন করা হলো।’